Ing. **Peter Oremus**, PhD. (\* 23. apríl 1976, Nitra) je slovenský podnikateľ a regionálny politik, bývalý profesionálny futbalista. Od roku 2013 je poslancom Nitrianskeho samosprávneho kraja (NSK) za okres Nitra. Taktiež je od roku 2014 mestským poslancom v meste Nitra a dvakrát sa neúspešne uchádzal o pozíciu predsedu NSK v rokoch 2013 a 2017.

Životopis
---------

Peter Oremus sa narodil v roku 1976 v Nitre ako syn Petra Oremusa, ktorý bol poslancom NR SR za stranu SMER-SD, a Zity Oremusovej. Vyrastal na sídlisku Chrenová. Základnú školskú dochádzku absolvoval na základných školách Fatranská a Tulipánová v Nitre, následne na Gymnáziu E. Gudernu. V roku 1999 absolvoval Fakultu ekonomiky a manažmentu Slovenskej poľnohospodárskej univerzity v Nitre. 

Oremus hrával futbal za FC Nitra a ŠK Slovan Bratislava, následne ukončil profesionálnu kariéru.

Je podnikateľom v obchodnej a stavebnej činnosti, konateľom vo viacerých firmách vrátane ORCOM s.r.o. a stavebnej spoločnosti VESTAM COMPANY, s.r.o. V auguste 2006 bol ako nominant strany SMER-SD menovaný za člena Prezídia Fondu národného majetku.

Od mája 2022 je členom dozornej rady futbalového klubu FC Nitra, zodpovedným za vysporiadanie sa so zlou finančnou situáciou klubu. Od marca 2023 je členom dozornej rady Regionálnej správy a údržby ciest Nitra a.s.

### Politická kariéra

Oremus prvý raz kandidoval v komunálnych voľbách v novembri 2010 za poslanca v meste Nitra za obvod č. 7 Chrenová-Janíkovce, so ziskom 1 225 hlasov skončil ako prvý náhradník.

V roku 2013 Oremus kandidoval vo voľbách do VÚC na post predsedu Nitrianskeho samosprávneho kraja, ako aj poslanca regionálneho zastupiteľstva. V súboji o kreslo župana neuspel, kreslo krajského poslanca za okres Nitra však získal (so ziskom 5 623 hlasov). Ako kandidát na predsedu NSK získal 10 220 hlasov (10,16 %) a skončil na treťom mieste. V roku 2014 bol v komunálnych voľbách zvolený za poslanca mestského zastupiteľstva v Nitre, získal 1 602 hlasov (druhý najvyšší počet).

V roku 2016 kandidoval ako nezávislý na kandidátnej listine hnutia OĽANO do Národnej rady SR. Kandidoval z 37. miesta a do parlamentu sa nedostal. V roku 2017 opätovne vo voľbách do VÚC kandidoval na post župana NSK. Kritizoval vtedajšieho župana Milana Belicu za ekonomické zaostávanie kraja a chýbajúcu víziu rozvoja. Vo voľbách získal 22 827 hlasov (14,92 %), čo mu stačilo na štvrté miesto. Obhájil však pozíciu poslanca v krajskom zastupiteľstve s najvyšším počtom hlasov pre poslanca (13 941) v kraji.

Vo februári 2019 vstúpil do strany NÁRODNÁ KOALÍCIA (NK), keďže "sú preňho neakceptovateľné snahy tretieho sektora a neoliberálov o rozvrat tradičného usporiadania našej spoločnosti a pozbavenie suverenity nášho štátu" a ako nezávislý komunálny politik sa nedokáže na celoštátnej úrovni bez straníckeho angažmánu presadiť. Oremus sa stal krajským predsedom NK v Nitrianskom kraji. Za NK kandidoval v parlamentných voľbách na kandidátnej listine strany Kotlebovci – Ľudová strana Naše Slovensko z 25. miesta. Oremus získal 3 307 prednostných hlasov, čo mu stačilo po zohľadnení hlasovania na 27. miesto a ostal poslaneckým náhradníkom.

V komunálnych voľbách v októbri 2022 bol opätovne zvolený ako nezávislý kandidát za poslanca mesta Nitra za 7. volebný obvod, keď získal 1 728 hlasov. V zastupiteľstve pôsobí v klube Nezávislí. Rovnako kandidoval za poslanca NSK, v krajských voľbách bol po tretí raz zvolený za poslanca za okres Nitra, keď získal 7 716 prednostných hlasov. V rokoch 2022 – 2026 je členom Finančnej komisie a Komisie energetiky a životného prostredia krajského zastupiteľstva.

Osobný život
------------

Oremusovou dlhoročnou partnerkou bola Silvia Glendová, vtedajšia hovorkyňa strany SMER-SD a od roku 2006 hovorkyňa predsedu vlády Roberta Fica. Je ženatý s manželkou Vladimírou, má dvoch synov, Tobiasa a Nikolasa.

Referencie
----------

1. 1 2 3 4 5   *Peter Oremus: Marketingová bublina okolo Hattasa v Nitre spľasla* [online]. narodnakoalicia.sk, 2019-07-22, [cit. 2020-01-14]. Dostupné online.
2. 1 2  KILIAN ML. Martin. Oremus: FC Nitra do roku 2026 môže hrať ligu. Ďalej musí ísť bez Peška. *SME* (Bratislava: Petit Press), 2023-01-28. Dostupné online [cit. 2024-04-13]. ISSN 1335-4418.
3. ↑  SME.sk. FNM má od včera nové vedenie. *SME* (Bratislava: Petit Press), 2006-08-09. Dostupné online [cit. 2024-04-13]. ISSN 1335-4418.
4. ↑  Martin Kilian ml.. Poslancov rozdelil miliónový projekt pre futbal. Sú ME do 21 rokov v Nitre ohrozené?. *SME* (Bratislava: Petit Press), 2024-03-11. Dostupné online [cit. 2024-04-13]. ISSN 1335-4418.
5. ↑   *Regionálna správa a údržba ciest Nitra a.s. - informácie o firme* [online]. foaf.sk, [cit. 2024-04-13]. Dostupné online.
6. ↑   Bratislava: Štatistický úrad SR, [cit. 2024-04-13]. Dostupné online.
7. ↑   *Voľby do VÚC (Župné voľby) 2013 na Slovensku* [online]. vysledkyvolieb.sk, [cit. 2020-01-14]. Dostupné online.
8. ↑   Nitra - Výsledky komunálnych volieb 2014. *SME* (Bratislava: Petit Press). Dostupné online [cit. 2024-04-13]. ISSN 1335-4418.
9. ↑  Denník N. Kandidátna listina OĽaNO-Nova pre parlamentné voľby 2016. *Denník N* (Bratislava: N Press), 2015-12-07. Dostupné online [cit. 2020-01-14]. ISSN 1339-844X.
10. ↑   *ROZHOVOR s kandidátom na župana: Peter Oremus* [online]. regiony.zoznam.sk, 2017-08-29, [cit. 2024-04-13]. Dostupné online.
11. ↑  SITA. Voľby do VÚC: Zoznam zvolených poslancov Nitrianskeho kraja. *Pravda* (Bratislava: Perex), 2017-11-05. Dostupné online [cit. 2020-01-14]. ISSN 1336-197X.
12. ↑   narodnakoalicia.sk, [cit. 2024-04-13]. Dostupné online.
13. ↑  SU SR 2019. *Všeobecné informácie* [online]. volbysr.sk, [cit. 2020-01-14]. Dostupné online. Archivované 2019-12-18 z originálu.
14. ↑   *Definitívne výsledky hlasovania* [online]. Bratislava: Štatistický úrad SR, [cit. 2024-04-13]. Dostupné online.
15. ↑   Nitra - Výsledky komunálnych volieb 2022. *SME* (Bratislava: Petit Press). Dostupné online [cit. 2024-04-13]. ISSN 1335-4418.
16. ↑   *Mestské zastupiteľstvo - Nitra* [online]. nitra.sk, 2022-02-10, [cit. 2024-04-13]. Dostupné online.
17. ↑   *Voľby do orgánov samosprávnych krajov 2022* [online]. Bratislava: Štatistický úrad SR, [cit. 2024-04-13]. Dostupné online.
18. ↑   *Komisia finančná 2022-2026* [online]. unsk.sk, [cit. 2024-04-13]. Dostupné online.
19. ↑   *Komisia energetiky a životného prostredia 2022-2026* [online]. unsk.sk, [cit. 2024-04-13]. Dostupné online.
20. ↑  HOLÚBEK, Tomáš. Hovorkyňa Silvia Glendová: Svadba bude musieť počkať. *SME* (Bratislava: Petit Press), 2006-08-15. Dostupné online [cit. 2024-04-13]. ISSN 1335-4418.